  Виталий Пронин Школаын дышетскыкум, мемеймы ялан «Советской Удмуртия» газетэз почта пыр басьтылӥз. Ачиз со дышетӥсь вал бере, ӵемысь газетэз ужаз кутылӥз. Ми но, нылпиосыз но кузпалыз, сое шумпотыса лыдӟылӥмы.Соку газетысь вань кылъёсты валаса лыдӟылӥмы. Нош али дыре малы меда  олокыӵе но валантэм кылъёс пыртаськоды? Лыдӟиськыку малпано, анай кылын ик-а мон лыдӟиськисько, яке кыӵе ке кыллы-а дышетскисько. Ярам, «Удмурт дуннеез» озьы но тазьы лыдӟиськом ик ай, мар отын верало, валаны тыршиськом. Нош радио но телевизор пыр удмурт кылын мынӥсь передачаосты кылзыку, пель жон карыса кошке ук. Номырзэ валаны уг луы. Кыӵе гинэ выль кылъёс уг малпало. Соосты валаны-тодыны турттыса, йыр шузимон калэ вуэ.Одӥг пол Кияса черкогуртысь городэ лыктыны потӥ. Автобусын лачак калыкез. Нылпиос лабыр гинэ потто, егитъёс асьсэ понна верасько, мӧйыос кыштыр кенешо.- Городэ ветлоно кариськи ай, - шуэ огез песянай. - Отын внуке улэ, сое, пӧй, проверитьтоно.  Кышноез мукет районысь, соин ик соос гуртэ часто уг вуыло ни. Мужикеным картошкамес копаны кутскимы ни. Тани гостинцы нуисько ай. Кӧня ке морковь понӥ. Асьсэос уг будэто бере, от души сиёзы ини.Городэ вуыкумы ини, одӥгезлэн пияшлэн телефонэз жингыртӥз.Автобус гуретэмен, трубка сопалась куара умой-умой уг кылӥськы, лэся. Пияш кесяськыса ик вера:- Мон тыныд, каре пыримы ке, одно ик жингырто. Али умой уг кылӥськы. Мон Кияса ёросысь лыктӥсько. Коля Анисимов эше дӥне куное ветлӥ. Гожтэт шуиськод. Анаелэсь-а. Ярам, туж умой. Адӟиськытозь.Та пияшлэн чылкыт удмурт кылын вераськемез паймытӥз. Но  кыӵе ке но валантэм акцентэз вань кадь потӥз. Вӧзам пукись воргорон соку юатэк ӧз чида: кытысь тӥ луиськоды?Со Польшаысь студент Пётр Палган вылэм. Соку ми ваньмы бакомим. Интыямы пумем кадь пукимы. Тодам вайи солэсь «Удмурт дунне» газетысь гожъям кылъёссэ: со асьмелы, удмуртъёслы (палэнысь лыктэм адями!) удмурт сямен верам кылъёссэ ик, скобкае пыртылыса, пыр-поч валэктыны быгатэ на. Нош асьмеос ке нылпиосынымы суро-пожо кылын вераськиськомы. Ма, соосын гинэ-а? Удмурт театре пыриськод но, отын но артистъёс малы ке куспазы ӟуч верасько. Удмурт кун университетэ вуиськод, удмурт кыллы дышетӥсьёс нош ӟуч верасько. Соку кинэн сюлмысь анай кылын кенешоно? Удмурт кылын потӥсь журнал-газетъёсты тросэз меда лыдӟо удмурт нылпиосмы. Ма, мӧйыос но. Со шоры малы ке ваньмы киынымы шонтӥськом.Роза Никоновалэсь верамзэ гожтӥз Любовь Тихонова.  